Három év alatt 80 milliárd forintot is eloszthatnak a nyugdíjasok között – mondta Tállai András a Magyar Időknek. Azt már nem tette hozzá, hogy ezt a Bajnai-kormány döntésének köszönhetik: 2009-ben vezették be azt a szabályt, hogy ha 3,5 százaléknál nagyobb a GDP-növekedés, akkor nyugdíjprémium jár. Ez tavaly történt meg először, az idei jó GDP-adatok alapján pedig valószínű, hogy idén is kapnak pluszpénzt az idősek.

A legfrissebb adat szerint a második negyedévben 4,8 százalékkal nőtt a gazdaság, így jó az esély, hogy 4 százalék fölött lesz az éves bővülés.

A nyugdíjprémiumot úgy számolják ki, hogy a GDP-növekedésből kivonnak 3,5 százalékpontot, az így kapott számot pedig megszorozzák a havi nyugdíj negyedével, de legfeljebb 20 ezer forinttal. Ha például 4 százalékos volna az éves növekedés, akkor 0,5-tel kellene megszorozni a legfeljebb 20 ezer forintos összeget, vagyis maximum 10 ezer forint plusz jutna a nyugdíjasoknak. Legalábbis azoknak, akik havi 80 ezer forintnál többet kapnak, a többieknél a havi nyugdíjuk negyedét kéne még 0,5-tel megszorozni.